L-Università ta' Malta tikseb suċċess ieħor
Imtella' Ġunju 14, 2020 - Aġġornata 14 Ta' Ġunju, 2020 3:34pm L-Università ta' Malta ġiet ikklassifikata fost l-aqwa 9% universitajiet madwar id-dinja. Il-klassifika ngħatat minn organizzazzjoni internazzjonali li għamlet evalwazzjoni ta' 20,000 universitajiet madwar id-dinja. Is-Centre for World University Rankings ikklassifikat lill-Università ta' Malta fl-aqwa 8.9 fil-mija minn 20,000 università madwar id-dinja. Ir-Rettur tal-Università ta' Malta, il-Professur Alfred Vella waqt li wera sodisfazzjon għal din il-klassifika, irrimarka li din l-aġenzija tagħti l-punti tagħha lill-universitajiet b'mod differenti minn aġenziji oħrajn. "Waħda minnhom il-kwalità tal-edukazzjoni li kulħadd jimmiżuraha imma l-mod ta' kif jimmiżurawha dawn huwa differenti għaliex dawn għalihom il-kwalità tal-edukazzjoni hija tajba jekk l-istudenti tiegħek ikunu spiċċaw jaħdmu ġo kumpaniji prestiġġjużi li huma definiti minn lista li tippubblika Forbes, hemm 2,000 kumpanija fid-dinja, jekk l-istudenti tiegħek qegħdin jaħdmu f'xi waħda minnhom dawn allura tieħu l-marki għoljin.... L-istess il-kwalità tal-istaff tiegħek, li jgħallmu. Mhux biżżejjed li jkunu gradwati bl-ogħla degrees, dottorati u hekk, le, dawn iridu jkunu rebħu xi premju prestiġġjuż, per eżempju bħan-Nobel Price jew xi midalja jew oħra li tingħata għal min ikun għamel xi riċerka u mar tajjeb fiha." Ir-Rettur Vella kompla jgħid li l-Università ta' Malta ikkalsifikat tajjeb minkejja l-iżvantaġġi li għandha speċjalment fil-qasam tar-riċerka li għalkemm żdiedet għadha mhix biżżejjed minħabba nuqqas ta' fondi. "Jiena skantajt għaliex għandna ħafna żvantaġġi. L-ikbar żvantaġġ huwa li l-fondi li aħna għandna biex nagħmlu r-riċerka mhumiex għoljin. Dak li nirbħu mill-UE jgħinna nagħmlu dik ir-riċerka pero mill-fondi lokali, għalkemm jeżistu dawn il-fondi, però mhumiex suffiċjenti biex inti tikkompeti ma' the best of class." Fl-istħarriġ tas-Centre for World University Rankings, l-Università ta' Malta kisbet puntaġġ ta' 66.7, b'enfasi partikolari fuq l-andament tar-riċerka fejn l-Università ta' Malta ġiet fost l-aqwa 8.4 fil-mija madwar id-dinja. Il-Professur Vella qal li minn dawn ir-riżultati jiggwadanjaw l-istudenti li mhux biss ikunu jafu li l-Università li jattendu fiha hija minn ta' quddiem nett, imma dan jgħinnhom biex meta jfittxu xogħol jiġu offruti postijiet ta' prestiġju b'paga tajba.